হালকা রোদ্দুরমাখা এক দিন। ১৮৭৯ সাল। ভারতজোড়া ইংরেজ-রাজের শাসন। কলকাতার প্রখ্যাত ডাক্তার সূর্যকুমার সর্বাধিকারীর দশ বছর বয়সী পঞ্চম পুত্র, হেয়ার স্কুলের ছাত্র নগেন্দ্রপ্রসাদ সর্বাধিকারী তাঁর মা হেমলতার সঙ্গে ঘোড়ার গাড়িতে চড়ে গঙ্গা¯স্নানে যাচ্ছিলেন সাতসকালে। এমন সময় ময়দানে, ফোর্ট উইলিয়ামের পাশে দেখলেন জনাকুড়ি ইংরেজ সৈন্য একটা গোলাকৃতির বলকে ঘিরে দৌড়াদৌড়ি করে বেড়াচ্ছে। দেখে মনে হচ্ছে, মাঝমাঠে থাকা খেলোয়াড়দের লক্ষ্য হলো, কীভাবে বলটাকে নিজের বাগে আনা যায়। আর দুই পাশে দুজন দুটো জালের পাশে দাঁড়িয়ে বল যাতে ওদিকে না আসে, সে জন্য হাত উঁচিয়ে তৎপর। তবে মূল খেলার সবটাই পায়ের মাধ্যমে হচ্ছে বলে তারা মোটেও হাত লাগাচ্ছে না। বালক নগেন্দ্রপ্রসাদের কাছে এ দৃশ্য একদমই নতুন। সাহেবদের এই কিম্ভূত খেলা দেখে তিনি মায়ের নিষেধ না শুনেই গাড়ি থেকে তড়িঘড়ি নেমে এগিয়ে গেলেন ময়দানের দিকে। কাকতালীয়ভাবে তখনই কোনো এক ভুল পাসের কারণে বলটা এসে পড়ল তাঁর পায়ের সামনে। বালক তো কৌতূহলবশত তা হাতে তুলে নিয়ে অবাক! দেখতে কম বড় নয়, কিন্তু এত হালকা! পরে এক গোরা সৈন্য তাঁর কাছে ছুটে এসে বলল, ‘কিক ইট টু মি’। নগেন্দ্রপ্রসাদ তখনই বলে ‘কিক’ মেরে তা ফেরত পাঠিয়ে দিলেন সৈন্যদের দিকে। এভাবেই প্রথম কোনো বাঙালি পাদস্পর্শ করলেন ফুটবলে; মানে ফুটবল খেললেন। পরের দিন নগেন্দ্রপ্রসাদের কাছ থেকে ফুটবলের গল্প শুনে তাঁর হেয়ার স্কুলের সহপাঠীরাও আগ্রহী হলেন ফুটবল খেলতে। তাঁরা তড়িঘড়ি চাঁদা তুলে চৌরঙ্গী থেকে একটি চামড়ার তৈরি বিদেশি রাগবি বল কিনে এনে তা দিয়েই ফুটবল খেলতে শুরু করলেন স্কুলমাঠে। তাঁদের এই কাণ্ড দেখে পার্শ্ববর্তী প্রেসিডেন্সি কলেজের তৎকালীন অধ্যক্ষ জি এ স্ট্যাক খানিক অবাকই হলেন। পরে তিনি তাঁদের বললেন, ফুটবল খেলায় রাগবি বল ব্যবহার করাটা শুধু হাস্যকরই নয়; বরং বিপজ্জনকও। আর খেলতে গেলে খেলার আইনকানুনও জানা দরকার। একপর্যায়ে তিনি নিজে একটি ফুটবল কিনে এনে স্কুলের ছাত্রদের খেলার নিয়মকানুন শেখাতে থাকেন। সঙ্গে যোগ দেন তাঁর কনিষ্ঠ সহকর্মী অধ্যাপক গিলিগ্যান।